Едгар Алън По
Елдорадо

Превод от английски: Георги Михайлов, 1996

chitanka.info

        Скитник-рицар аз знам,

        който бродеше сам —

в мраз и зной, без покой, без отрада;

        с песен грижите снел,

        вредом диреше — смел —

оня приказен свят: Елдорадо.

        Скръб духа умори;

        сянка пътя покри,

впи ръце във сърцето му младо.

        И закрея той блед —

        слаб да дири навред

в дни и нощи безчет — Елдорадо.

И пред Сянката спря

        той, когато разбра,

ден и нощ сетна мощ че отпада:

        „Де е златният край,

        дето скръб не витай? —

Посочи ми с лъчи Елдорадо?“

        Но от нея чу вест:

        „Между Сенките слез!

И злочест в лунний лес ти изстрадай

        всяка мъка докрай —

        там е златният рай,

в който ти ще прозреш Елдорадо!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.